রক্ষকই যখন ভক্ষক হয়ে ওঠে, তখন তার বিচার করবে কে? এবার আইন রক্ষকের বিরুদ্ধেই স্ত্রীকে খুনের অভিযোগ। 
ঘটনাটি ঘটেছে পূর্ব মেদিনীপুর জেলার খেজুরি থানার পাটনা গ্রামে। অভিযোগ, খেজুরি থানার সিভিক ভলান্টিয়ার পরশুরাম মাইতি চক্রান্ত করে স্ত্রী ভবানী মাইতিকে খুন করে। এখানেই শেষ নয়। খুন আড়াল করতে গলায় দড়ি দিয়ে ঘরের মধ্যে ঝুলিয়ে দেয়। মৃত মহিলার বাপের বাড়ির অভিযোগ, পণের দাবি করে, না পেয়ে ওই সিভিক ভলান্টিয়ার এবং তার পরিবারের খুন করেছে ভবানীকে। 
পুলিশ মৃতদেহ আনতে গেলে গ্রামবাসীরা পুলিশকে ঘিরে বিক্ষোভ দেখায়। স্থানীয় সূত্রে জানা গিয়েছে, বছর দেড়েক আগে পরশুরামের সঙ্গে খেজুরির চোদ্দচুল্লি গ্রামের ওই মহিলার বিয়ে হয়। গ্রামবাসীরা জানিয়েছে, প্রায়ই ঝগড়া হতো স্বামী-স্ত্রীর মধ্যে। মৃত গৃহবধূর বাপের বাড়ি ও স্থানীয় বাসিন্দাদের অভিযোগ পুলিশ অভিযুক্ত পরশুরাম মাইতিকে বাঁচানোর চেষ্টা করতে থাকে।
সিভিক ভলান্টিয়ার হওয়ার কারণে তাকে বাঁচানোর চেষ্টা করছে পুলিশ, এই অভিযোগে পুলিশকে আটকে গ্রামবাসী বিক্ষোভ চালায় রাতভর। ব্যাপক উত্তেজনা ছড়ায় গোটা গ্রামে। সিভিক ভলান্টিয়ার পরশুরামের বাড়িতে তালা ঝুলিয়ে দেয় গ্রামবাসীরা। পরে পরশুরাম ও তার মাকে গ্রেফতার করে পুলিশ। দেহ উদ্ধার করে ময়নাতদন্তের জন্য তমলুক জেলা হাসপাতালে পাঠানো হয়েছে।
প্রশ্ন উঠছে, মুখ্যমন্ত্রী যখন রূপশ্রীর মতো প্রকল্প ঘোষণা করছেন দুঃস্থ মেয়েদের বিয়ের জন্য, তখনই মাত্র ১৯ বছর বয়েসে ভবানীর প্রাণ গেল পণের জন্য, এ লজ্জা কার?